ಶಿರಾ ಉಪ ಚುನಾವಣೆಯಲ್ಲಿ ಜಾತಿ ಲೆಕ್ಕಾಚಾರ ಜೋರು: ಮೂರು ಪಕ್ಷದಲ್ಲಿ ಕುಂಚಿಟಿಗ ಒಕ್ಕಲಿಗ ಸಮುದಾಯದವರೇ ಅಭ್ಯರ್ಥಿಗಳು ತುಮಕೂರುಅಕ್ಟೋಬರ್. 19: ಶಿರಾ ಉಪಚುನಾವಣಾ ರಣಕಣದಲ್ಲಿ ಜಾತಿ ಲೆಕ್ಕಾಚಾರ ಜೋರಾಗಿದೆ. ಶಿರಾ ಕ್ಷೇತ್ರದಲ್ಲಿ ಕುಂಚಿಟಿಗ ಒಕ್ಕಲಿಗ ಸಮುದಾಯದವರು ಪ್ರಾಬಲ್ಯ ಹೊಂದಿದ್ದಾರೆ. ಅತಿ ಹೆಚ್ಚು ಮತದಾರರಿರುವ ಈ ಸಮುದಾಯದವರನ್ನೇ ಮೂರು ಪಕ್ಷಗಳು ಅಭ್ಯರ್ಥಿಯಾಗಿ ಕಣಕ್ಕಿಳಿಸಿವೆ. ಹಾಗಾಗಿ ಕುಂಚಿಟಿಗರ ಮತ ನಿರ್ಣಾಯಕವಾಗಿದ್ದು ಯಾರಿಗೆ ಒಲಿಯಲಿದೆ ಎನ್ನುವುದು ಕದನ ಕುತೂಹಲ ಹುಟ್ಟುಹಾಕಿದೆ. ಶಿರಾ ಉಪಚುನಾವಣೆ ಕಣ ದಿನದಿಂದ ದಿನಕ್ಕೆ ರಂಗೇರುತ್ತಿದೆ. ಮತ ಪಡೆಯಲು ಅಭ್ಯರ್ಥಿಗಳು ನಾನಾ ತಂತ್ರ ಪ್ರತಿ ತಂತ್ರಗಳ ಮೊರೆ ಹೋಗುತ್ತಿದ್ದಾರೆ. ಅಭ್ಯರ್ಥಿಗಳು ಜಾತಿ, ಪಂಗಡ, ಒಳಪಂಗಡಗಳ ಲೆಕ್ಕದಲ್ಲಿ ತೊಡಗಿದ್ದಾರೆ. ಈ ಕ್ಷೇತ್ರದಲ್ಲಿ ಸುಮಾರು 54 ಸಾವಿರ ಕುಂಚಿಟಿಗ ಒಕ್ಕಲಿಗ ಮತದಾರರಿದ್ದಾರೆ. ಕುಂಚಿಟಿಗರ ಆಶೀರ್ವಾದ ಯಾರ ಮೇಲಿದೆಯೋ ಅವರೇ ಗೆಲ್ಲುತ್ತಾರೆ ಎಂಬ ಲೆಕ್ಕಾಚಾರ ಹಿಂದಿನಿಂದಲು ನಡೆದುಕೊಂಡು ಬಂದಿದೆ. ಹಲವು ಬಾರಿ ಅದು ಸಾಬೀತು ಕೂಡ ಆಗಿದೆ. ಹಾಗಾಗಿ ಮೂರೂ ರಾಜಕೀಯ ಪಕ್ಷಗಳು ಕುಂಚಿಟಿಗ ಒಕ್ಕಲಿಗ ಸಮುದಾಯಕ್ಕೆ ಸೇರಿದ ಅಭ್ಯರ್ಥಿಗಳನ್ನು ಕಣಕ್ಕಿಳಿಸಿವೆ. ಕಾಂಗ್ರೆಸ್ನ ಟಿ.ಬಿ.ಜಯಚಂದ್ರ, ಜೆಡಿಎಸ್ನ ಅಮ್ಮಾಜಮ್ಮ ಮತ್ತು ಬಿಜೆಪಿಯ ಅಭ್ಯರ್ಥಿ ಡಾ.ಸಿ.ಎಂ.ರಾಜೇಶ್ ಗೌಡ ಕ್ಷೇತ್ರದಲ್ಲಿ ಪ್ರಬಲವಾಗಿರುವ ಕುಂಚಿಟಿಗ ಸಮುದಾಯಕ್ಕೆ ಸೇರಿದವರು. ಮೂವರೂ ಒಂದೇ ಸಮುದಾಯಕ್ಕೆ ಸೇರಿದವರಾಗಿದ್ದರಿಂದ ಮತ ವಿಭಜನೆಯ ತಂತ್ರವೂ ಇದರಲ್ಲಿ ಅಡಗಿದೆ. ಆದರೆ, ಕುಂಚಿಟಿಗರು ಈ ಕ್ಷೇತ್ರದಲ್ಲಿ ಜೆಡಿಎಸ್ ಪಕ್ಷಕ್ಕೆ ಹೆಚ್ಚಿನದಾಗಿ ಆಶೀರ್ವಾದ ಮಾಡುತ್ತಾ ಬಂದಿದ್ದಾರೆ. ಈ ಬಾರಿಯೂ ಅನುಕಂಪದ ಜೊತೆಗೆ ಕುಂಚಿಟಿಗರ ಆಶೀರ್ವಾದವೂ ನಮ್ಮ ಮೇಲಿದೆ ಎಂದು ಜೆಡಿಎಸ್ ಚುನಾವಣಾ ಉಸ್ತುವಾರಿ ಎಂಎಲ್ಸಿ ತಿಪ್ಪೆಸ್ವಾಮಿ ಹೇಳುತ್ತಾರೆ.ಕುಂಚಿಟಿಗ ಒಕ್ಕಲಿಗರಲ್ಲಿ ಸುಮಾರು 48 ಪಂಗಡಗಳು ರೂಢಿಯಲ್ಲಿವೆ. ಈ ಪಂಗಡಗಳನ್ನು ಇವರು ಬೆಡಗುಗಳು ಎನ್ನುತ್ತಾರೆ. ಉದಾಹರಣೆಗೆ ಜಾನಕಲ್ನವರು, ಉಂಡೆನವರು, ಅರಸನವರು ಹೀಗೆ ಮುಂತಾದವರು ಅಣ್ಣ, ತಮ್ಮಂದಿರು ಎನಿಸಿಕೊಂಡಿದ್ದಾರೆ. ಅಭ್ಯರ್ಥಿ ಯಾವುದೇ ಬೆಡಗಿಗೆ ಸೇರಿದರೂ ನಾವು ಅಣ್ಣ ತಮ್ಮಂದಿರಂತೆ ಎನ್ನುವ ಭಾವನಾತ್ಮಕ ಮಾತು ಕುಂಚಿಟಿಗರ ನಡುವೆ ಚಾಲ್ತಿಗೆ ಬರುತ್ತಿದೆ. ಇದು ಬಹುಸಂಖ್ಯಾತ ಕುಂಚಿಟಿಗರ ಮತ ವಿಭಜನೆಗೂ ಕಾರಣವಾಗುತ್ತಿದೆ. ಮೇಲ್ನೋಟಕ್ಕೆ ಈ ಬೆಡಗುಗಳು ಮತಕ್ಕೆ ಅಸ್ತ್ರಗಳಾಗುವುದಿಲ್ಲ ಎನಿಸಿದರೂ ಆಂತರ್ಯದಲ್ಲಿ ಬೆಡಗುಗಳು ಪರಿಣಾಮಕಾರಿಯಾಗಿ ಕೆಲಸ ಮಾಡುತ್ತವೆ ಎನ್ನುತ್ತಾರೆ ಕುಂಚಿಟಿಗ ಸಮುದಾಯದ ಹಿರಿಯರು.: ಕನಕಪುರ ಬಂಡೆ ಪುಡಿಮಾಡುವ ಡೈನಮೈಟ್ ಗಳು ಬಿಜೆಪಿ ಬಳಿ ಇವೆ ನಳಿನ್ ಕುಮಾರ್ ಕಟೀಲ್ ಬಿಜೆಪಿ ಅಭ್ಯರ್ಥಿ ಕೂಡ ಕುಂಚಿಟಿಗ ಸಮುದಾಯದವರಾಗಿದ್ದಾರೆ. ಆದರೆ, ಚುನಾವಣಾ ಉಸ್ತುವಾರಿ ವಹಿಸಿಕೊಂಡಿದ್ದ ಬಿ ವೈ ವಿಜಯೇಂದ್ರ ಮಾತ್ರ ನಾವು ಜಾತಿ ನೋಡಿ ಟಿಕೆಟ್ ಕೊಟ್ಟಿಲ್ಲ ಎನ್ನುತ್ತಾರೆ. ಶಿರಾ ಕೇತ್ರದಲ್ಲಿ ಕುಂಚಿಟಿಗರು ಪ್ರಬಲ ಸಮುದಾಯವಾಗಿ ಹೊರಹೊಮ್ಮಿದರೂ ಯಾದವ ಸಮುದಾಯ ಮತ ಕೂಡ ಇವರ ಸನಿಹದಲ್ಲೇ ಇದೆ. ಹಾಗಾಗಿ ಬಿಜೆಪಿ ಯಾದವರನ್ನೂ ಸೆಳೆಯುವ ತಂತ್ರಗಾರಿಕೆ ಮಾಡಿದೆ. ಪರಿಣಾಮ ಶಿರಾ ಉಪಸಮರದಲ್ಲಿ ಜಾತಿ ಗಣತಿ ಮೂರೂ ಪಕ್ಷದ ಒಳಗೊಳಗೆ ಸದ್ದಿಲ್ಲದೆ ನಡೀತಿದೆ.